
RAPORT
PËR
PROJEKTLIGJIN “PËR NJË SHTESË NË LIGJIN NR. 152/2013 "PËR NËPUNËSIN CIVIL", TË NDRYSHUAR


Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për një shtesë në ligjin nr. 152/2013 "Për nëpunësin civil", të ndryshuar”,  në mbledhjen e datës 27 maj 2015.

Projektligji i paraqitur është një iniciativë e tre deputetëve, e Z. Eduard Shalsi, Z. Genc Ruli dhe Z. Robert Bitri.

Projektligji synon përjashtimin e stafit të ERE-së nga zbatimi i dispozitave të ligjit nr. 152/2013 “Për nëpunësin civil” të ndryshuar, i cili zbatohet për çdo nëpunës që ushtron një funksion publik në një institucion të administratës shtetërore, institucion të pavarur apo njësi të qeverisjes vendore, ku përfshihen edhe nëpunësit e ERE-së.

Në zbatim të paketës së tretë rregullatore të energjisë, ERE ka nevojë për ekspertizë në përmbushjen e detyrimeve që rrjedhin nga kjo paketë dhe nga ligji i ri i energjisë.

Sipas rekomandimeve të Sekretariatit të Komunitetit të Energjisë, të prezantuara në raportin vjetor të zbatimit për vitin 2014, sugjerohet një pavarësi organizative dhe financiare për ERE-n, e cila nënkupton pavarësinë e institucionit në përcaktimin e pagave dhe fleksibilitet në përcaktimin e strukturës. Në mënyrë specifike, standardet e vënë theksin në dhënien e kompetencave të mjaftueshme për financimin e qëndrueshëm të këtij enti rregullator, për punësimin, motivimin dhe mbajtjen e punonjësve të aftë e me integritet, si dhe aftësimin e vazhdueshëm profesional të tyre, për të qenë në gjendje për t’u përballur me kërkesat  gjithnjë e më komplekse që kanë tregjet e energjisë.
 Ligji i ri 43/2015 “Për sektorin e energjisë elektrike”, i përafruar me paketën e tretë rregullatore për energjinë, të BE-së, në nenin 11 pika 7 parashikon që: “Bordi përcakton strukturën organizative të ERE-s dhe numrin e punonjësve, pagën dhe trajtimet financiare të kryetarit, të anëtarëve të bardit, si dhe të personelit teknik.”

Rregullat për punësimin për ekspertët janë një komponent i rëndësishëm i pavarësisë së një rregullatori. Cilësia e stafit është e rëndësishme pasi janë burimet financiare dhe njerëzore ato që bëjnë të mundur që një rregullator të përmbushë misionin e tij. Ata kërkojnë staf me nivel të lartë ekspertize të krahasueshëm me atë që kërkon edhe tregu që rregullojnë edhe pse legjislacioni për shërbimin civil i pengon ata të ofrojnë pagesa konkurruese. 

Rregullimi i marrëdhënieve të punës së nëpunësve të ERE-s nga legjislacioni i shërbimit civil, cënon aftësinë e tij për të mbikëqyrur sektorin me kompleksitet në rritje të energjisë elektrike dhe të gazit , pasi ERE nuk mund të mbajë punonjësit e tij, si pasojë e kufizimeve në pagesa e shpërblime, dhe cilësinë e funksionit të tij. 

Gjatë diskutimit të projektligjit në komision, deputetët e konsideruan si shumë të rëndësishme mundësinë që ERE të organizojë vet burimet e veta njerëzore, si një nga elementët e pavarësisë së saj, në përputhje kjo, edhe me me ligjin e ri të energjisë.  Për këtë arsye, deputetët vlerësuan se  ERE duhet të përjashtohet nga fusha e veprimit të ligjit nr. 152/2013 “Për nëpunësin civil” të ndryshuar, pasi rregullimi i marrëdhënieve të punës së entit  nga ky ligj, e pengon atë në ushtrimin efektiv  të detyrave të përcaktuara nga legjislacioni për sektorin e energjisë elektrike, dhe pengon mundësinë e tij për të përmbushur mandatin.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. 

